M. Fronc, minister školstva SR: (2002-12-12):
Pani predsedajúca, skončil som. Z. Martináková, podpredsedníčka NR SR: Ďakujem, pán minister, prosím, aby ste zaujali miesto určené pre navrhovateľov. Prosím poverenú členku výboru pre vzdelanie, vedu, šport a mládež, kultúru a médiá pani poslankyňu Evu Rusnákovú, aby podala správu o výsledku prerokovania návrhu vo výbore. E. Rusnáková, poslankyňa: Vážená pani predsedajúca, vážené kolegyne, kolegovia, vážený pán minister. Dovoľte mi prečítať správu Výboru Národnej rady Slovenskej republiky pre vzdelanie vedu, mládež a šport, kultúru a médiá k návrhu na voľbu členov Rady Fondu detí a mládeže a členov Dozornej rady Fondu detí a mládeže. V zmysle zákona NR SR č. 189/1993 Z. z. o Fonde detí a mládeže v znení neskorších predpisov sa 18. januára 2003 končí funkčné obdobie  členov Rady Fondu detí a mládeže a členov Dozornej rady Fondu detí a mládeže. Podľa § 8 ods. 1 a 2 citovaného zákona rada fondu má 9 členov, ktorých volí a odvoláva Národná rada. Z dôvodu ukončenia funkčného obdobia doterajších členov je preto potrebné zvoliť nových členov rady na funkčné obdobie štyroch rokov. Podľa § 11 ods. 2 toho istého zákona Dozorná rada Fondu  detí a mládeže má troch členov a na návrh sú predložení v tejto správe na základe návrhu vlády. Rovnako z dôvodu ukončenia funkčného obdobia doterajších členov dozornej rady je preto potrebné zvoliť na návrh vlády nových členov dozornej rady na funkčné obdobie štyroch rokov. Predseda Národnej rady Slovenskej republiky listom č. 996/2002 z 29. októbra 2002 oslovil predsedu vlády, kluby poslancov Národnej rady a predsedov výborov Národnej rady tak, aby v lehote do 20. novembra 2002 predložili výboru pre vzdelanie, vedu, mládež a šport, kultúru a médiá návrhy kandidátov na členov príslušných rád. Do stanoveného termínu vláda Slovenskej republiky a kluby poslancov predložili svoje návrhy predsedovi Národnej rady, ktorý ich rozhodnutím č. 71 z 21. novembra 2002 pridelil Výboru NR SR pre vzdelanie, vedu, mládež a šport, kultúru a médiá na prerokovanie do 4. decembra s tým, že výbor predloží Národnej rade správu o výsledku rokovania. Vláda Slovenskej republiky v predkladanom návrhu navrhuje za členov Rady Fondu detí a mládeže kandidátov, ktorých máte uvedených v správe pod bodom 1. Kluby poslancov Národnej rady Slovenskej republiky navrhli za členov Rady Fondu detí a mládeže kandidátov, ktorých máte uvedených v správe pod bodom č. 2. Pod bodom č. 3 sú uvedení kandidáti na členov Dozornej rady Fondu detí a mládeže. Výbor Národnej rady Slovenskej republiky pre vzdelanie, vedu, mládež a šport, kultúru a médiá posúdil predložené návrhy kandidátov na voľbu členov rady fondu a členov dozornej rady a konštatoval, že navrhovaní kandidáti spĺňajú všetky náležitosti a predložené návrhy sú v súlade s kritériami uvedenými v § 8 ods. 3  a 4 a v § 12 ods. 1 a 2 zákona NR SR č. 189/1993 Z. z. Výbor v uznesení č. 24 z 5. decembra 2002 odporúča Národnej rade Slovenskej republiky, aby po a) konštatovala, že podľa § 8 ods. 1 a § 11 ods. 2 zákona NR SR č. 189/1993 Z. z. sa 18. januára 2003 skončí funkčné obdobie členov Rady Fondu detí a mládeže a členov Dozornej rady Fondu detí a mládeže. Po b) zvolila po prvé, podľa § 8 ods. 1 zákona o Fonde detí a mládeže 9 nových členov Rady Fondu detí a mládeže z navrhovaných kandidátov na obdobie štyroch rokov, ktoré sa začne dňom 19. januára 2003. Po druhé, podľa § 11 ods. 2 zákona o Fonde detí a mládeže v znení neskorších predpisov zvolila 3 nových členov Dozornej rady Fondu detí a mládeže z navrhovaných kandidátov na funkčné obdobie štyroch rokov, ktoré sa začne dňom 19. januára 2003. Po c)  uskutočnila druhé kolo voľby v prípade, že v prvom kole nebude zvolený počet 9 členov rady fondu alebo 3 členovia dozornej rady fondu z navrhovaných kandidátov, ktorí v prvom kole nezískali potrebný počet hlasov. Návrh uznesenia Národnej rady Slovenskej republiky je v prílohe tejto správy. Ďakujem. Z. Martináková, podpredsedníčka NR SR: Ďakujem, pani poslankyňa, otváram rozpravu k tomuto bodu programu. Písomne sa do rozpravy neprihlásil žiaden poslanec. Otváram možnosť prihlásiť sa ústne do rozpravy. Uzatváram možnosť prihlásiť sa ústne do rozpravy a vyhlasujem rozpravu o tomto bode programu za skončenú. Ďakujem pánovi ministrovi aj pani poslankyni Rusnákovej a prerušujem rokovanie o tomto bode programu. Pokračujeme podľa schváleného programu schôdze, a to prvým čítaním o návrhu poslanca Národnej rady Slovenskej republiky Jána Drgonca na vydanie zákona, ktorým sa mení a dopĺňa zákon Národnej rady Slovenskej republiky č. 1/1993 Z. z. o Zbierke zákonov v znení neskorších predpisov. Návrh zákona ste panie poslankyne a páni poslanci dostali ako tlač 95 a návrh na jeho pridelenie výborom máte v rozhodnutí č. 60. Teraz by som odovzdala slovo pánovi poslancovi Jánovi Drgoncovi, aby návrh zákona uviedol. J. Drgonec, poslanec: Vážená pani podpredsedníčka Národnej rady Slovenskej republiky, vážení kolegovia poslanci a poslankyne. Predkladám návrh zákona, ktorým by sa mal čiastočne rozšíriť a čiastočne naopak zúžiť, čo je právne nepresné vyjadrovanie, ale obsahovo o to ide, zákon o Zbierke zákonov. Tento zákon v skutočnosti predstavuje priamu novelu jedného zákona bez vplyvu na ďalšie zákony. Z toho hľadiska je atypický, ale je v súlade s uznesením č. 19/1997 Z. z. o tvorbe zákonov, ktorý by teda mal byť záväzným postupom pri predkladaní zákonov. Z hľadiska obsahových zmien, ktoré navrhujem, z hľadiska rozširovania alebo pokiaľ ide o rozširovanie, navrhujem, aby sa v Zbierke zákonov uverejňoval nález alebo návrh prijatý v referende, čo znamená, že ide o výslovné zabezpečenie právnych účinkov pre výsledok rozhodnutia, pre výsledok hlasovania v referende. My sme dosiaľ na Slovensku mali niekoľko rôzne pokročilých konaní smerujúcich ku skončeniu referenda, ale ani v jednom prípade sa referendum neskončilo s relevantným výsledkom, ktorý by sa mal vyhlásiť v Zbierke zákonov. Z toho dôvodu sa v praxi zatiaľ nepotvrdilo alebo neoverilo, že s výsledkom referenda, ak by bol, by sa nakladalo iba problematicky, pretože by bolo potrebné hľadať nejaký výklad zákona o Zbierke zákonov, na základe ktorého by sa potom podarilo legitimizovať výsledok hlasovania v referende. Tento nedostatok by sa mal odstrániť práve predloženým návrhom. Druhá vec, ktorú navrhujem zmeniť v zákone o Zbierke zákonov, to je v podstate pol vety v § 6 ods. 2. Táto zabezpečuje zverejnenie prílohy k doložke o prednosti medzinárodnej zmluvy pred zákonom, čo je vzťah, ktorý je zavedený v Slovenskej republike po novelizácii ústavy v roku 2001, teda ústavným zákonom č. 90/2001 Z. z. Došlo tu k premietnutiu úpravy legislatívnych pravidiel vlády Slovenskej republiky, ktoré nie sú právnym predpisom, ktoré sú interným pokynom upravujúcim vládu tak, že sa uprednostnila mimoprávna úprava a v jej dôsledku sa do Zbierky zákonov zaviedol text právne nevýznamný, právne bezvýznamný text mimoprávnej povahy. Takýmto spôsobom táto úprava nekorešponduje  s čl. 4 ods. 1 uznesenia č. 19/1997 Z. z. o tvorbe zákonov, pretože podľa čl. 4 ods. 1 by právny predpis mal obsahovať iba texty normatívnej povahy. Tu ide teda o nenormatívny text. Aby som vám to priblížil na praktickom príklade. Cez doložku prednosti zákona pred medzinárodnou zmluvou sa nastoľuje určitý právne dôležitý režim. Prílohou k doložke sa vytvára možnosť pre ľubovoľného úradníka, zrejme na ministerstve zahraničných vecí, rozhodovať o tom, akým spôsobom, v akom rozsahu, kedy sa bude uplatňovať medzinárodná dohoda s prednosťou pred zákonom, čiže nie je to len formálny nedostatok alebo nie je to len problém pol vety navyše v platnej právnej úprave Zbierky zákonov, ale je to aj o možnosti vnášania úžasného subjektivizmu do uplatňovania medzinárodných dohovorov. Zatiaľ toľko k predloženému návrhu. Ďakujem pekne za pozornosť. Z. Martináková, podpredsedníčka NR SR: Ďakujem, pán poslanec. Dávam slovo spravodajcovi, ktorého určil navrhnutý gestorský ústavnoprávny výbor, poslancovi Petrovi Miššíkovi.